钦定古今图书集成/方舆汇编/边裔典/第094卷 > 《明一统志》 > 《安南国山川考》
## 钦定古今图书集成/方舆汇编/边裔典/第094卷 > 《明一统志》 > 《安南国山川考》

佛迹山，　在交州府石室县，上有巨人迹，下有池，景
物清丽，为一方胜概。

勾漏山，　在石室县，相传古勾漏县在其下。《汉书》：“勾
漏县有潜水牛，上岸共斗，角软，还复出。”

东究山，　在北江府嘉林州，一名“东皋山。”唐刺史高
骈建，塔其上。

仙游山　在北江府武宁县，一名“烂柯山。”相传有樵
夫观二仙奕碁于此，不觉斧柯已烂。

金牛山　在武宁县。相传唐刺史高骈欲凿其山，见
金牛奔出，遂止。《汉书》：“九真郡居风县有山出金牛，往
往夜见，光辉十里。”

昆山　在谅江府凤山县，上有清虚洞，山腰有“濑玉
桥、白云庵”，林岫之胜。

丘皤山　在谅江府丹巴县，上有石门，广三丈，相传
汉伏波将军马援所凿。

安子山　在新安府东湖县，一名象山，汉安期生得
道处。宋《海岳名山图》以此山为第四福地。

云屯山　在新安府云屯县大海中，两山对峙，一水
中通，蕃国商舶多聚于此。

大圆山　在新安府新安县，大海中突起圆峤。永乐
十六年，此山获白象二来献。

凤翼山　在三江府夏华县，邑人岁时登览于此。
“三岛山”　在宣化府杨县，三峰特起。

芄山　在太原府美石县，下有岩洞，水穿洞中，可行
舟。

陇山　在太原府洞喜县，四面峭壁，中有村墟。
戏马山　在清化府永宁县，一名“游英山”，巍然独立，
横枕长江，为邑人九日登高处。

安镬山　在清化府东山县，出美石。汉豫章太守范
甯尝遣吏于此采石为磬。

天琴山　在乂安府奇罗县东海边。相传陈氏主游
此，夜闻天籁声，故名。本朝永乐初，天兵擒黎贼子苍
于此。

横山　在乂安府河华县，昔林邑告交州刺史朱蕃，
求以日南北鄙横山为界，即此。

《伞圆山》：　在嘉兴州，其势高峻雄伟。

艾山　在嘉兴州蒙县，面临大江，峭石环立，人迹罕
至。相传“上有仙艾，每春开花，雨后漂水，群鱼吞之，便
过龙门江化为龙。”

海　环交州等府东南。唐沈佺期《渡海》诗：“尝闻交阯
郡，南与贯胸连。四气分寒少，三光置日偏。越人遥捧
翟，汉将下看鸢。北斗崇山挂，南风涨海牵。别离频破
月，容鬓骤催年。虚道崩城泪，明心不应天。”

富良江　在交州府东关县，一名“泸江”，上接三带州
白鹤江，经府城东，下通利仁县、大黄江，以达于海。宋
郭逵破蛮，决里隘，次富良江。本朝张辅等尝破黎寇
于此处。

天德江　一名廷蕴江，又名东岸江。永乐初，黎寇惧
讨役民堙塞已久。天兵既平寇，重加浚治，舟楫复通。
来苏江　旧名苏历江，自交州府城东北转而西下，
直抵锐江。昔有人名“苏历”者，开此，故名。本朝永乐初，
工部尚书黄福重浚，因王师吊伐，乃更名来苏。
宣光江　在宣化府旷县，源自云南教化长官司入
境，流七百馀里，以达宣化江。永乐初，沐晟自云南引
兵驻此。

海潮江　在建昌府快州，自阿鲁江分流，下通玉球
江。昔陈氏破占城军处。

龙门江　在嘉兴州蒙县。《汉书》“封谿县有堤防”，龙门
水即此。源出云南宁远州，至此横截江流，中分三道
飞湍，声闻百里。舟过此必舁上岸，方可复行。傍有穴，
多出鹦鹉鱼，色青绿，口曲而红，似鹦鹉嘴。相传此鱼
能化龙云。

夜泽　在建昌府东结县。梁武帝时有阮贲者，世为
豪右，因命陈霸先击破之。贲逃泽中，夜则出掠，因号
“夜泽。”

龙溪　在镇蛮府廷河县。昔陈氏夜过此江，不能渡，
忽见一桥跨江，既渡，回顾不见，及有国，改名龙溪。
天威泾。　唐高骈以交州至邕川，海多潜石，漕运不
通，遂凿开五道。有青石泾，或传汉马援所不能治，既
而震碎，其石亦得通，因名“天威泾。”

东津渡　在交州府东关县。泸江旧以舟楫往来，阻
于风涛。永乐初，张辅、沐晟始置浮桥，桥岁一易。